[{"text_idx": "#000001", "text": "Mo\u0308o\u0308dunud aastal kuulutas lapsehoidjate kutseliit teist korda va\u0308lja aasta parima lapsehoidja konkursi. Vo\u0303itja valiti seekord kolmes kategoorias: parim lapsehoius to\u0308o\u0308tav lapsehoidja, parim lapsehoidja, kes hoiab lapsi oma kodus, ning parim lapsehoidja, kes hoiab last lapse kodus."}, {"text_idx": "#000002", "text": "Konkursile \u201eParim lapsehoidja 2018\u201c esitasid lapsevanemad 132 kandidaati. Parimateks lapsehoidjateks osutusid loosimise teel Ester Soosaar, kes to\u0308o\u0308tab Viljandi Kukera\u0308a\u0308dsiku lastehoius, Viivika Rehe Pa\u0308rnust, kes hoiab lapsi oma kodus, ning Anu Prii Tallinnast, kes ka\u0308ib lapsi hoidmas nende kodudes ja kelle ko\u0303ik neli hoolealust on erivajadusega. Ko\u0303ik kolm lapsehoidjad to\u0303desid, et tunnustus tuli neile ootamatult, tegi palju ro\u0303o\u0303mu ja mo\u0303jus motiveerivalt."}, {"text_idx": "#000003", "text": "Lapsehoidjate kutseliidu juhatuse liikme ja MTU\u0308 Ulata Ka\u0308si koolitusjuhi Ene Paadimeistri so\u0303nul oli konkursi peamine eesma\u0308rk va\u0308a\u0308rtustada ja propageerida lapsehoidja kutset ja ametit."}, {"text_idx": "#000004", "text": "Lapsehoidjateenust vajavad nii va\u0308ikelaste kui ka pisut suuremate laste vanemad eri po\u0303hjusel, ra\u0308a\u0308gib Ene Paadimeister. Kuni kolmeaastaste laste puhul, keda kas ei saa vo\u0303i ei raatsita veel lasteaeda panna, on isiklik hoidja vo\u0303i lastehoid hea alternatiiv lasteaiale. On peresid, kes vo\u0303tavad hoidja algklassilapsele, et ta ei peaks liiga pikalt u\u0308ksinda kodus olema. Lapsehoidjast on abi siis, kui vanematel on vaja mo\u0303neks ajaks kuhugi so\u0303ita vo\u0303i o\u0303htul kahekesi koos na\u0308iteks teatrisse minna. Samuti vajab lapsehoidjat erivajadusega laps, kellele suur lastekollektiiv ei sobi."}, {"text_idx": "#000005", "text": "Lapsevanemad hindavad lapsehoidja puhul ko\u0303ige enam pu\u0308hendumist ja usaldusva\u0308a\u0308rsust ning peavad ta\u0308htsaks, et tema hoolde saaks lapse kerge su\u0308damega ja\u0308tta. Inimesed on erinevad: u\u0308ks hoidja saab suurepa\u0308raselt hakkama imikutega, teine klapib paremini suurematega, kolmas tuleb va\u0308ga ha\u0308sti toime erivajadusega lastega. Seepa\u0308rast tuleb alati avatult ra\u0308a\u0308kida, millisele lapsele hoidjat vajatakse, milleks hoidjal tuleb valmis olla ning mida temalt oodatakse, ja pu\u0308u\u0308da o\u0303iged inimesed kokku viia. Et o\u0303ige inimese leidmine on ta\u0308htis, na\u0308itab to\u0303siasi, et lapsehoidja haigestumisel ei soovi enamik peresid asendushoidjat, vaid ootab a\u0308ra, kuni nende oma lapsehoidja tagasi tuleb. Viimase aja tendents on see, et u\u0308ha rohkem eelistatakse mitte noori, vaid keskealisi kogemustega lapsehoidjaid."}, {"text_idx": "#000006", "text": "MTU\u0308 Ulata Ka\u0308si korraldab lapsehoidjatele ka koolitusi, kus suurem osa osalejaid ongi 40\u201350-aastased. Mahukas koolitus koosneb 80 tunnist praktikast, 170tunnist auditoorsetest loengutest ja iseseisvast to\u0308o\u0308st ning annab hea ettevalmistuse. Suurem osa koolitusel osalejatest ongi leidnud endale o\u0303petaja assistendi vo\u0303i lapsehoidjana to\u0308o\u0308koha juba praktika ajal."}, {"text_idx": "#000007", "text": "Kes on parimad lapsehoidjad aastal 2018?"}, {"text_idx": "#000008", "text": "Viivika Rehe elab Pa\u0308rnu a\u0308a\u0308relinnas eramajas ja hoiab lapsi oma kodus. Tema hoolealused on kaks tu\u0308drukut ja kaks poissi vanuses poolteist kuni kaks ja pool aastat, ko\u0303ik eri peredest."}, {"text_idx": "#000009", "text": "Lapsevanemad kiidavad: \u201eLastel on tema juures nagu teine kodu. Ta on ha\u0308sti kannatlik, la\u0308binisti heatahtlik ning saavutab lastega ruttu usaldusliku suhte.\u201c"}, {"text_idx": "#000010", "text": "Viivika Rehe to\u0308o\u0308tas ku\u0308mmekond aastat koolis raamatukoguhoidjana ja pa\u0308rast seda, kui tema ametikoht koondati, valis lapsehoidja kutse. \u201eU\u0308ks tuttav otsis parajasti oma lapsele hoidjat, taotlesin tegevusloa, ja nii see la\u0308ks,\u201c meenutab ta. \u201eAlguses ka\u0308isin lu\u0308hikest aega peredes lapsi hoidmas, aga tundsin, et oma kodus on mugavam ja turvalisem, ning mulle meeldib ja sobib see variant ko\u0303ige rohkem. Neli last on just paras hulk, rohkem ei saakski juurde vo\u0303tta, sest ei jagu ka\u0308si. O\u0303nneks meeldib ka abikaasale lastega toimetada ja ta on mulle palju abiks.\u201c"}, {"text_idx": "#000011", "text": "Kuna oma poeg on juba ta\u0308isealine, polnud kodus keeruline va\u0308ikesi u\u0308mberkorraldusi teha. Laste jaoks on sisse seatud eraldi magamistuba ja ma\u0308ngunurk, aias on kiiged, jalgrattad ja muud ma\u0308nguvo\u0303imalused."}, {"text_idx": "#000012", "text": "Pa\u0308evaru\u0308tmi sai Viivika enda so\u0303nul ruttu paika. \u201eU\u0308ks kaheaastane poiss magas siia tulles ainult o\u0303ues ka\u0308rus ega olnud no\u0303us voodisse minema. Nu\u0308u\u0308d la\u0308heb ta lo\u0303unauinaku ajaks ilusasti voodisse, kuid kodus na\u0308evad vanemad sellega endiselt vaeva. Sama lugu on so\u0308o\u0308misega: minu juures so\u0308o\u0308vad lapsed ko\u0303ike, oma vanematega kipuvad vahel jonnima.\u201c"}, {"text_idx": "#000013", "text": "Laste pa\u0308evad mo\u0308o\u0308duvad ma\u0308ngides, joostes, joonistades, raamatuid vaadates ja muidugi ollakse palju o\u0303ues. \u201eNad on ku\u0308ll pisikesed, aga oskavad juba koos ma\u0308ngida. Mo\u0303nikord minnakse mo\u0303ne ma\u0308nguasja pa\u0308rast ka tu\u0308lli, aga siis tuleb to\u0303sisemat ha\u0308a\u0308lt teha ja keelata. Lapsed on toredad ja me saame ha\u0308sti hakkama. Iga pa\u0308ev juhtub midagi sellist, mis vo\u0303tab na\u0308o naerule.\u201c"}, {"text_idx": "#000014", "text": "Ester Soosaar usub, et oskus lastega suhelda on tal geenides: kui seltskonnas on lapsi, koonduvad nad tema u\u0308mber. Foto: Laura Vou"}, {"text_idx": "#000015", "text": "Ester Soosaar to\u0308o\u0308tab Viljandi Kukera\u0308a\u0308dsiku lastehoius ning hoiab koos paarilisega kaheksat last, kellest noorim on aasta ja nelja kuune, vanim varsti neljane."}, {"text_idx": "#000016", "text": "Lapsevanemad kiidavad: \u201eLast tema hoolde ja\u0308ttes on turvaline tunne. Ta on nagu pereliige, kes suhtub lastesse soojalt ja hoolivalt.\u201c"}, {"text_idx": "#000017", "text": "Ester Soosaar u\u0308tleb, et lapsed on talle alati meeldinud. Pa\u0308rast keskkooli lo\u0303petamist oli tal kindel soov minna lasteaednikuks o\u0303ppima, aga la\u0308ks teisiti ja temast sai hoopis mu\u0308u\u0308ja."}, {"text_idx": "#000018", "text": "Oma unistuse tegi ta aastaid hiljem siiski teoks: ka\u0308is koolitusel ja on nu\u0308u\u0308dseks kuus aastat lapsehoidjana to\u0308o\u0308tanud. Lasteaiaga vo\u0303rreldes meeldib to\u0308o\u0308 lastehoius talle rohkem \u2013 ru\u0308hmas on va\u0308hem lapsi ja jo\u0303uab igau\u0308hele ta\u0308helepanu po\u0308o\u0308rata."}, {"text_idx": "#000019", "text": "\u201ePa\u0308ris ta\u0308iskohaga ma ei to\u0308o\u0308ta, et mul oma viiendas klassis ka\u0308iva tu\u0308tre jaoks rohkem aega ja\u0308a\u0308ks,\u201c ra\u0308a\u0308gib Ester. \u201eMina ise lasteaias ei ka\u0308inud, ema oli minu ja o\u0303ega kodus nii kaua, kuni me kooli la\u0308ksime, alles siis la\u0308ks to\u0308o\u0308le. Hiljem aitas ta ka minu ja mu o\u0303e lapsi hoida, nii et meil oli alati koht, kuhu lapsed ja\u0308tta.\u201c Ester leiab, et lapse jaoks on parim, kui ema saab temaga vo\u0303imalikult kaua kodus olla. \u201eNa\u0308en ju, kuidas nad hellust vajavad, su\u0308lle poevad ja kallistavad. Praegu pole emadel majanduslikel po\u0303hjustel vo\u0303imalik pikalt koju ja\u0308a\u0308da, vanavanemad aga ka\u0308ivad ko\u0303rge vanuseni to\u0308o\u0308l ja koosolemise aega ja\u0308a\u0308b u\u0308ha va\u0308hemaks.\u201c"}, {"text_idx": "#000020", "text": "Estri so\u0303nul on nende lapsehoidjad valmis last hoidma ka lapse kodus, kui vanematel on vaja kuhugi minna. \u201eOleme ka\u0308inud isegi suvepa\u0308evadel ja pulmades. Eelmisel suvel oli kaks pulma, kus hoidsime noorpaari ja nende ku\u0308laliste lapsi. Suurematele korraldasime ma\u0308nge, va\u0308iksematel hoidsime lihtsalt silma peal.\u201c"}, {"text_idx": "#000021", "text": "Lapsehoidja ko\u0303ige olulisemateks omadusteks peab Ester rahulikkust, kannatlikkust ja ro\u0303o\u0303msat meelt ning usub, et oskus lastega suhelda on geenides. \u201eMinu vanaisa oli ha\u0308sti lasteso\u0303bralik, talle va\u0308ga meeldis lastega tegelda. Tunnen, et ka minul on lastega hea klapp. Kui kuskil seltskonnas on lapsed, tunnevad nad selle vaistlikult a\u0308ra ja koonduvad ko\u0303ik minu u\u0308mber.\u201c"}, {"text_idx": "#000022", "text": "Anu Prii arvates on lapsehoidja vajalikud omadused ma\u0308ngulisus, rahulikkus, ja\u0308rjekindlus, kannatlikkus ja hea tuju. Foto: erakogu"}, {"text_idx": "#000023", "text": "Anu Prii ka\u0308ib lapsi hoidmas nende kodudes. Ta hoiab kolmes peres nelja last, kes ko\u0303ik on erivajadusega."}, {"text_idx": "#000024", "text": "U\u0308ks pereisa iseloomustab teda nii: \u201eErivajadusega lapse puhul ei tea kunagi ette, kuidas lapsehoidja lapsega sobib. Meil on Anuga vedanud, ta on a\u0308a\u0308rmiselt rahulik, alati positiivne. Temast tulvab meelerahu, mida laps toredasti pu\u0308u\u0308da oskab ja mis lapsele va\u0308ga ha\u0308sti mo\u0303jub. Ta on lapse jaoks olemas mitte samas ruumis viibimise mo\u0303ttes, vaid ka sisuliselt. Kuuleb, na\u0308eb, paneb ta\u0308hele, teeb kaasa ja pakub ise toredaid tegevusi va\u0308lja. Ta on vahetu ja loomulik inimene, kes ei pu\u0308u\u0308a meeldida, vaid ongi meeldiv.\u201c"}, {"text_idx": "#000025", "text": "Anu Priil ta\u0308itub kevadel lapsehoidjana kaks aastat, enne seda to\u0308o\u0308tas majandusalase ko\u0303rgharidusega naine 20 aastat riigiametis ja tegi kontorito\u0308o\u0308d. U\u0308hel hetkel tundis ta\u0308iskasvanud poja ema, et tahab o\u0303ppida midagi ta\u0308iesti uut, ja tegi la\u0308bi lapsehoidjakoolituse."}, {"text_idx": "#000026", "text": "\u201eKui mulle pakuti to\u0308o\u0308d erivajadusega lastega, olin no\u0303us, ja mulle on see sobinud,\u201c ra\u0308a\u0308gib Anu. U\u0308hes peres hoiab ta kaht kooliealist poissi, aga ainult mo\u0303nikord o\u0303htuti, kuni ema to\u0308o\u0308lt koju jo\u0303uab. Pa\u0308eval ka\u0308ib ta kahes peres, kus on eelkooliealised lapsed."}, {"text_idx": "#000027", "text": "Kuigi koolitusel ka\u0308sitleti ka erivajadusega laste teemat, on Anu ise juurde lugenud ja o\u0303ppinud ning palju oskusi on tulnud to\u0308o\u0308 ka\u0308igus."}, {"text_idx": "#000028", "text": "Ta kinnitab, et harjumine ei vo\u0303tnud palju aega, asjad hakkasid ha\u0308sti laabuma. \u201eVo\u0303ib-olla ko\u0303ige suurem hirm alguses oli, kuidas ko\u0303netu laps minust aru saab, aga saime omavahel suheldud ku\u0308ll. Nu\u0308u\u0308d tean juba, kuidas keegi ka\u0308itub, ja oskan reageerida, oleme lastega so\u0303pradeks saanud. Ro\u0303o\u0303mu teeb see, kui olen lapsele midagi selgeks o\u0303petanud ja ma\u0308rkan, et ta teab neid asju, millest na\u0308dal aega tagasi ra\u0308a\u0308kisime.\u201c"}, {"text_idx": "#000029", "text": "Anu so\u0303nul on selles to\u0308o\u0308s vaja olla ja\u0308rjekindel ja endale kindlaks ja\u0308a\u0308da. \u201eMa ei riidle lastega kunagi, vaid pu\u0308u\u0308an ko\u0303ike ma\u0308ngu ka\u0308igus selgitada ja o\u0303petada.\u201c Ma\u0308ngulisus tuleb tema arvates lapsehoidja ametis alati kasuks, samuti rahulikkus, ja\u0308rjekindlus, kannatlikkus ja hea tuju."}, {"text_idx": "#000030", "text": "Oma valikut ei ole Anu kordagi kahetsenud. \u201eTean, et ko\u0303ik lapsed ei sobi kollektiivi, osa vajab enda ko\u0303rvale hoidjat. Tunnen, et to\u0308o\u0308, mida ma teen, on vajalik.\u201c"}, {"text_idx": "#000034", "text": "Tiina Vapper \u201cKohalikel omavalitsustel ei ole lihtne lasteaiao\u0303petajate palka to\u0303sta\u201d"}, {"text_idx": "#000035", "text": "Maila Rajamets \u201eLasteaiao\u0303petajad va\u0308a\u0308rivad head palka\u201c"}, {"text_idx": "#000036", "text": "Raivo Juurak \u201cUkraina lapsed Laagna gu\u0308mnaasiumis\u201d"}, {"text_idx": "#000038", "text": "Ajaloomuuseumi mitu na\u0308gu laste ja noorte hariduses"}, {"text_idx": "#000040", "text": "Kohalikel omavalitsustel ei ole lihtne lasteaiao\u0303petajate palka to\u0303staO\u0303petaja soovitab: Lugemisvajaduse rahuldamise kaaslasedMuukeelne laps (3): Ukraina lapsed Laagna gu\u0308mnaasiumisKolonialism, kolklus ja kuldne keskteeBru\u0308sselis avatakse Eesti noorte kunstina\u0308itus \u201ePo\u0303imitud\u201c"}]